SKLEP KOMISIJE

z dne 24. julija 2018

o instrumentu za begunce v Turčiji in spremembi Sklepa Komisije C(2015) 9500 glede prispevka za instrument za begunce v Turčiji

(2018/C 278/03)

OBRAZLOŽITVENI MEMORANDUM

Sprejetje Sklepa Komisije o instrumentu za begunce v Turčiji in spremembi Sklepa Komisije C(2015) 9500 glede prispevka za instrument za begunce v Turčiji

Instrument za begunce v Turčiji je bil vzpostavljen leta 2015 kot močan signal, da je EU zavezana podpori beguncev v Turčiji. Instrument je združil humanitarno in nehumanitarno pomoč za podporo Turčiji pri njenih prizadevanjih za gostitev beguncev. Prva tranša financiranja v okviru instrumenta za leti 2016 in 2017 je znašala 3 milijarde EUR.

Uporaba prve tranše instrumenta za begunce v Turčiji je bila uspešna. Za vsa operativna finančna sredstva v višini 3 milijard EUR so bili načrtovani programi, prevzete obveznosti in podpisane pogodbe v 21 mesecih od sprejetja izjave EU in Turčije marca 2016. Drugo letno poročilo o instrumentu (1) vsebuje podrobne informacije o dosežkih in izvajanju skupaj 72 projektov. V poročilu je potrjeno, da so bili doseženi oprijemljivi rezultati. To vključuje zagotavljanje podpore v obliki mesečnega dohodka skoraj 1,2 milijona najranljivejšim beguncem z mesečnimi denarnimi nakazili v okviru mreže socialne varnosti v sili, nudenje tečajev turškega jezika 312 000 begunskim otrokom in učnega gradiva 500 000 učencem ter zagotavljanje pregledov v okviru primarnega zdravstvenega varstva skoraj 764 000 beguncem in cepljenja več kot 217 000 sirskim begunskim otrokom. Upravljanje instrumenta je omogočilo tudi partnerski pristop med EU in državami članicami, skupno upravljanje pa ne bi bilo mogoče, če bi sredstva prihajala izključno iz proračuna Unije.

EU ima velik interes za to, da bi se uspešno delo nadaljevalo. Cilj tega sklepa Komisije je zagotoviti nadaljnje dragoceno delo instrumenta, kot je navedeno v izjavi EU in Turčije.

V izjavi je bilo potrjeno, da bo EU do konca leta 2018 zagotovila dodatne 3 milijarde EUR sredstev za instrument, če bodo izpolnjeni ustrezni pogoji. Da bi se zagotovili kontinuiteta projektov v okviru instrumenta ter neprekinjena podpora beguncem in osebam, upravičenim do subsidiarne zaščite, je v ta namen potreben sklep o dodatnem financiranju. Zato bo Komisija sprejela sklep o drugi dodelitvi sredstev v višini 3 milijard EUR za instrument za begunce v Turčiji. Proračun za leti 2016 in 2017, ki je bil uporabljen v okviru instrumenta, je bil sestavljen iz sredstev v višini 1 milijarde EUR iz proračuna Unije in sredstev v višini 2 milijard EUR iz prispevkov držav članic kot zunanjih namenskih prejemkov. Komisija je v sklepu z dne 14. marca 2018 (2) za drugo tranšo ohranila enako razdelitev med proračunom Unije in prispevkom držav članic EU. Po nadaljnji razpravi se je odločila, da bo za obdobje 2018–2019 iz proračuna Unije prispevala 2 milijardi EUR. Prispevki držav članic kot zunanji namenski prejemki bodo znašali 1 milijardo EUR. 18. julija je bil posodobljen skupni dogovor, ki določa okvir, znotraj katerega se lahko uporabijo prispevki držav članic.

EVROPSKA KOMISIJA JE –

ob upoštevanju Pogodbe o delovanju Evropske unije ter zlasti členov 210(2) in 214(6) Pogodbe,

ob upoštevanju naslednjega:

(1) V točki 6 Izjave EU in Turčije z dne 18. marca 2016 je navedeno, da bo Unija zagotovila dodatno financiranje instrumenta za begunce v Turčiji (v nadaljnjem besedilu: instrument) v višini dodatnih 3 000 000 000 EUR do konca leta 2018, ko bodo prvotno dodeljena sredstva v okviru instrumenta v višini 3 000 000 000 EUR skoraj v celoti porabljena in če bodo izpolnjeni ustrezni pogoji.

(2) Predstavniki vlad držav članic so 3. februarja 2016 podpisali Skupni dogovor o vzpostavitvi okvira upravljanja in pogojev za instrument za begunce v Turčiji med Komisijo in državami članicami EU (v nadaljnjem besedilu: skupni dogovor). Skupni dogovor je bil posodobljen 18. julija 2018.

(3) Prispevek v prvi tranši v višini 1 000 000 000 EUR je prihajal iz proračuna Unije, prispevki v višini 2 000 000 000 EUR pa od držav članic.

(4) Komisija bi morala za drugo tranšo zagotoviti 2 000 000 000 EUR iz proračuna Unije. Prispevki držav članic bodo znašali 1 000 000 000 EUR.

(5) Pogoj za postopno zagotavljanje pomoči je nadaljnje izvajanje dogovora med Evropsko unijo in Republiko Turčijo, da bosta z usklajenimi ukrepi za obravnavanje krize okrepili sodelovanje pri podpori osebam, ki uživajo začasno zaščito, in pri upravljanju migracij.

(6) Finančne prispevke posameznih držav članic bi bilo treba vključiti v proračun Unije kot zunanje namenske prejemke v skladu s členom 21(2)(b) Uredbe (EU, Euratom) št. 966/2012 Evropskega parlamenta in Sveta (3). Komisija je v skladu s členom 317 Pogodbe edina odgovorna za izvrševanje proračuna Unije, zato bi ji bilo treba, ker deluje v imenu Unije, predložiti potrdila o prispevkih držav članic. Vsako potrdilo o prispevkih, izraženo v eurih, Komisiji omogoči, da po prejemu potrdila da na voljo ustrezne odobritve za prevzem obveznosti v skladu s členom 7(2) Delegirane uredbe Komisije (EU) št. 1268/2012 (4). Posamezna potrdila o prispevkih temeljijo na enotni predlogi, ki jo je mogoče po potrebi prilagajati glede na specifične potrebe.

(7) Sklepi v zvezi s humanitarno pomočjo in dejavnosti za njeno zagotavljanje se bodo izvajali v skladu z Uredbo Sveta (ES) št. 1257/96 (5) in načeli, določenimi v Evropskem soglasju o humanitarni pomoči (6).

(8) Zaradi zgoraj navedenega je treba Sklep Komisije C(2015) 9500 ustrezno spremeniti (7) –

SPREJELA NASLEDNJI SKLEP:

Člen 1 Sklep Komisije C(2015) 9500 se spremeni: člen 4 se nadomesti z naslednjim: „1. V okviru instrumenta se bodo usklajevala sredstva v višini 3 000 000 000 EUR za obdobje 2016–2017 ter dodatna sredstva v višini 3 000 000 000 EUR za obdobje 2018–2019.

Člen 2 1. Ta sklep začne veljati na dan sprejetja. 2. Objavi se v Uradnem listu.

V Bruslju, 24. julija 2018 Za Komisijo Johannes HAHN Član Komisije

(1) Sporočilo Komisije COM(2018) 91 z dne 14. marca 2018.

(2) Sklep Komisije z dne 14. marca 2018 o instrumentu za begunce v Turčiji in spremembi Sklepa Komisije C(2015) 9500 glede prispevka za instrument za begunce v Turčiji (2018/C 106/05, UL C 106 z dne 21. marca 2018).

(3) Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).

(4) UL L 362, 31.12.2012, str. 1.

(5) Uredba Sveta (ES) št. 1257/96 z dne 20. junija 1996 o humanitarni pomoči (UL L 163, 2.7.1996, str. 1).

(6) Skupna izjava Sveta in predstavnikov vlad držav članic, ki so se sestali v okviru Sveta, Evropskega parlamenta in Evropske komisije: „Evropsko soglasje o humanitarni pomoči“ (UL C 25, 30.1.2008, str. 1).

(7) Kakor je bil spremenjen s Sklepom Komisije C(2016) 855 z dne 10. februarja 2016, Sklepom Komisije C(2017) 2293 z dne 18. aprila 2017 in Sklepom Komisije C(2018) 1500 z dne 14. marca 2018.